google/wiki40b huggingface dataset:
דור חוגי

קריירה

חוגי החל לשחק כדורגל בקבוצות הילדים של הפועל פתח תקווה, שיחק שנה בקבוצת הנערים של מכבי פתח תקווה, ובגיל 16 עבר למחלקת הנוער של מכבי חיפה. עם קבוצת הנוער של המועדון זכה בשתי דאבלים רצופים כאשר בעונתו האחרונה היה מלך שערי ליגת העל לנוער עם 19 שערים, בנוסף לשמונה שערים נוספים בגביע. ב-17 במאי 2014 ערך את הופעתו היחידה בקבוצה הבוגרת, כשנכנס כמחליף בתיקו 1–1 נגד הפועל באר שבע.
ב-20 ביוני 2014 הושאל להפועל פתח תקווה. ב-18 באוקטובר 2014 הבקיע את שער הבכורה שלו בליגת העל, בניצחון 4–1 נגד הפועל עכו, ובסך הכל כבש בעונת 2014/2015 זו שבעה שערי ליגה, אך בסופה ירדה הקבוצה לליגה הלאומית. ב-1 ביולי 2015 הושאל למכבי פתח תקווה, ובמדיה כבש שלושה שערי ליגה בעונת 2015/2016.
ב-30 ביוני 2016 חתם חוגי לשנתיים בהפועל רעננה. ב-20 בנובמבר 2016 כבש את שער הבכורה שלו במועדון, בניצחון 1–0 על בני יהודה תל אביב, ובסך הכל בעונתו הראשונה בקבוצה כבש שלושה שערים ב-27 הופעות בליגה. בתחילת עונת 2017/2018 חל פיחות במעמדו בקבוצה, והוא כבש רק שער אחד בגביע המדינה ושער אחד בגביע הטוטו.
ב-22 בינואר 2018 חתם חוגי בקבוצת הפועל תל אביב מהליגה הלאומית. ב-29 בינואר ערך את הופעת הבכורה שלו במועדון, כשפתח בהרכב בהפסד 0–1 להפועל עפולה. ב-5 במרץ 2018 כבש את שערו הראשון במועדון, בניצחון 4–0 על הפועל כפר סבא, ובסך הכל כבש שישה שערים ב-18 הופעות עד תום עונת 2017/2018 ועלה עם הקבוצה לליגת העל.
ב-23 ביולי 2018 חתם חוגי בהפועל רמת גן. ב-9 באוגוסט ערך את הופעתו הבכורה בקבוצה בניצחון 1-2 על בני לוד בגביע הטוטו. ב-21 בספטמבר הבקיע את שערו הראשון בקבוצה בהפסד 2-4 לסקציה נס ציונה. בעונתו היחידה בקבוצה כבש 8 שערים ב-35 הופעות ליגה. 
ב-4 ביולי 2019 חזר חוגי למכבי פתח תקווה.

נבחרות ישראל

חוגי היה בסגל נבחרת הנוער באליפות אירופה לנוער בשנת 2014 אליה העפילה הנבחרת לראשונה בתולדותיה, ואף כבש את השער היחידי של הנבחרת בטורניר, בהפסד 1–2 להונגריה. בסל הכל ערך 18 הופעות בנבחרת הנוער, בהן כבש שלושה שערים. ב-3 בספטמבר 2015 ערך את הופעת הבכורה שלו בנבחרת הצעירה, בתיקו 1–1 נגד אלבניה, ובאותו המשחק כבש את שערו הראשון במדי הנבחרת. בסך הכל ערך עד שנת 2016 עשר הופעות במדי הנבחרת הצעירה, בהן כבש שלושה שערים.
נחום רגוזניצקי

ביוגרפיה

נולד בירושלים למשה ולמרים רגוזניצקי, אביו היה בנו של הרב נחום רגוזניצקי ראש ישיבת עץ חיים.
בבחרותו למד בישיבת סלבודקה בבני ברק, והתקרב לרב אברהם ישעיהו קרליץ בעל החזון איש שנהג בו בחביבות יתירה, הרב רגוזניצקי נהג להתייעץ עמו בכל ענייניו.
בתקופה זו אף התיידד עם רבי יעקב ישכר בער רוזנבוים שבית מדרשו של אביו, רבי חיים מרדכי רוזנבוים, שכן בסמיכות לישיבת סלבודקה, הקשר ביניהם נמשך גם לאחר שהוא הוכתר לאדמו"ר מנדבורנה. בצוואתו הורה האדמו"ר שהרב רגוזניצקי יהיה בין האנשים שיערכו את ההקפות סביב מיטתו בהלוויה.
לאחר נישואיו התגורר בירושלים ולמד בכולל שעל יד ישיבת 'שם עולם' - אמשינוב וכן כיהן כמגיד שיעור בישיבה שם התקרב לרב שמואל אוירבך שכיהן אף הוא באותן שנים כמגיד שיעור בישיבה, והיה לידידו.
בשנת תשמ"ג (1983), בשלהי ימי תנועת התשובה, הקים את ישיבת מאורות התורה בקריית יערים (טלז-סטון). הישיבה יועדה עבור בוגרי ישיבות תיכוניות מהציבור הדתי לאומי.
הישיבה נקראה על שמו של סבו המקובל הרב מאיר שוורץ אב"ד פודהייץ.

משפחתו

נישא לבינה (י"ח בטבת תרצ"ז – א' בניסן תשע"ט) בת הרב אפרים ושרה מלכה לרמן. מתגורר בירושלים, להם בן ובת. בנו וחתנו נמנים עם צוות הישיבה בראשותו. אחיו הוא הרב אהרן רגוזניצקי מנהל כלכלי של תלמוד תורה תשב"ר בבני ברק.
חואקין סבינה

חייו

חואקין סבינה הוציא ארבעה עשר אלבומי סטודיו, ארבעה תקליטים מהופעות חיות ושלושה אלבומי-אוסף, ועבד בשיתוף עם אמנים שונים בהרכבי צמד ועוד. הוא אף כותב עבור אמנים אחרים, דוגמת אנה בלן ומיגל ריוס. בצעירותו נרדף על ידי שלטונו של פרנקו וגלה ללונדון. עם חזרת הדמוקרטיה לספרד, חזר אליה והיה חלק מה"מובידה", ההתעוררות התרבותית במדריד שאחרי תקופת פרנקו. 
בשנת 2001 עבר סבינה שבץ מוחי קל שסיכן את חייו, אך הצליח להחלים ולחזור לשגרה. עם זאת, האירוע השפיע עליו מבחינה נפשית והוא סבל מדיכאון, אשר הביא לכך שסבינה הפסיק להופיע לתקופת-מה. לאחר שהתאושש, הוא הוציא את האלבום Dímelo en la calle ב-2002, ואת האלבום  Alivio de luto  בשנת 2005. ב-2009, יצא האלבום Vinagre y rosas- האלבום האחרון של סבינה עד כה, אשר נמכר ב-200 אלף עותקים בתוך חודש מיום יציאתו לשוק. האלבום זיכה את סבינה בשלושה אלבומי פלטינה.
סבינה שיתף פעולה עם זמרים ספרדיים ודרום אמריקאים, בהם: ז'ואן מנואל סראט, פבלו מילנס, פיטו פאז, מרסדס סוסה, חואנס ועוד.
סבינה הוא אוהד מוכר של קבוצת הכדורגל אתלטיקו מדריד. לרגל חגיגות המאה של המועדון, בשנת 2003, חיבר סבינה שיר בשם "Motivos de un Sentimiento" ("סיבות של תחושה"), שמאז נחשב כ"המנון המאה", יחד עם ההמנון המקורי משנת 1974.
ג'ייקוב רופרט

ג'ייקוב (ג'ק) רופרט ג'וניור (באנגלית: .Jacob Ruppert, Jr; ‏5 באוגוסט 1867 - 13 בינואר 1939) היה איש עסקים ופוליטיקאי אמריקאי. הוא היה חבר בבית הנבחרים של ארצות הברית, בעל קבוצת הבייסבול "ניו יורק יאנקיז" ומי שבנה את היאנקי סטדיום בניו יורק.
בגיל 21 התגייס אל המשמר הלאומי של ארצות הברית, וקיבל דרגת קולונל. לאחר מכן נבחר לארבע תקופות רצופות כנציג מדינת ניו יורק בבית הנבחרים. ב-1915 רכש את קבוצת הבייסבול "ניו יורק יאנקיז", אותה החזיק ברשותו עד מותו.
את תחילת הונו עשה מעסק בישול הבירה המשפחתי, שבה כיהן במספר תפקידים עד שנהיה סגן הנשיא ומנכ"ל המבשלה.
בשנת 1898 נבחר לראשונה לבית הנבחרים כנציג המפלגה הדמוקרטית עבור המחוז ה-15 במדינת ניו יורק (דרום ומערב הברונקס). הוא החזיק בתפקיד עד שנת 1907.
רופרט התגורר על גבי האי סאות' ברד'ר שבאיסט ריבר במנהטן, והיה האחרון שהתגורר על האי.
רופרט סבל מפלביטיס, ומת ב-13 בינואר 1939.
The Way

רקע והוצאה

למרות שסינגל הבכורה של גרנדה הוא "Put Your Hearts Up" שהיה בסגנון "פופ מסטיק" גרנדה אמרה במהלך ראיון בתוכנית רדיו שזהו אחד השירים השנואים עליה, שהוא עושה רושם ראשוני רע בתור מוזיקאית רצינית והיא אף הסתירה את הקליפ לשיר בערוץ ה-VEVO שלה וכאשר היא הוציאה את הסינגל "The Way" היא אמרה שהוא מראה על התבגרותה גם בחיים וגם בסגנון המוזיקלי שהוא יותר בוגר ועם תשוקה מאשר הסינגל הקודם שהיה יותר ילדותי ולא מייצג אותה לכן היא מעדיפה שהוא יחשב כסינגל הבכורה שלה ולא "Put Your Hearts Up".
הסינגל קיבל בעיקר ביקורות חיוביות, כאשר המבקרים השוו את קולה של גרנדה לקולה של מריה קארי בזכות המעד הקולי הרחב של השתיים שמגיע ל-4 אוקטבות ואף נתנו לה את הכינוי "מריה קארי החדשה", חלק מהמבקרים אף אמרו שגרנדה היא "הדבר הגדול הבא".
הסינגל הצליח גם מבחינה מסחרית כשלאחר שבע שעות מצאת הסינגל הוא כבר הגיע לעשירייה הפותחת המצעד האמריקאי של "iTunes" וזאת הפעם הראשונה מאז סינגל הבכורה של יעל נעים "New Soul" שסינגל בכורה מגיע לעשירייה הפותחת של iTunes תוך פחות מיממה וב-1 באוגוסט 2014 הגיע הסינגל למעמד של "פלטינה משולשת" בארצות הברית לאחר שמכר יותר משלוש מיליון תקליטים ולמעמד של "זהב" בבריטניה, אוסטרליה וונצואלה.
ההופעה הטלוויזיונית הראשונה של גרנדה עם השיר הייתה ב-29 במאי 2013 כאשר הופיעה ביחד עם מילר במופע של אלן דג'נרס, היא גם הופיעה עם השיר בפתיחה של טקס פרסי ה-VMA של MTV. בנוסף להופעות הטלוויזיוניות של השיר, גרנדה הופיע איתו גם כחימום במספר הופעות של ג'סטין ביבר בסיבוב ההופעות השני שלו "Believe Tour".
לשיר יצאו עוד שתי גרסאות, גרסה אחת בספרדית (שבה היא מארחת את חוסה בלוויין) וגרסה אחת בלי קטע הראפ של מילר.
הקליפ לשיר הועלה לערוץ ה-VEVO של גרנדה ב-28 במרץ 2013, בקליפ מוצגים גרנדה, מילר ורקדנים כאשר ברקע יש תמונות שונות של גרנדה ומילר (שצולמו במצלמה ביתית על ידי מילר) ותוך כדי הרקדנים רוקדים בחדר עם בלונים. הקליפ צבר למעלה מ-300 מיליון צפיות בYouTube.
חוות בודדים

חוות בודדים (או התיישבות בודדים) היא צורת התיישבות במדינת ישראל. בניגוד ליישוב מקובל, חוות בודדים מופעלת ומנוהלת על ידי איש בודד, משפחה אחת או מספר מועט של מתיישבים, המתפרשים על שטח גדול. כיום בישראל כ-100 חוות בודדים, רובן של החוות נמצאות בנגב וחלקן הקטן בגליל ובהרי יהודה. כלכלתן מבוססת על חקלאות ותיירות. מטרת הקמתן של החוות היא פיתוח אתרי תיירות וכן שמירה על אדמות לאום מפני התיישבות בלתי חוקית.

היסטוריה

לאורך ההיסטוריה של מדינת ישראל היו קיימות חוות קטנות ומבודדות אשר לא היו שייכות ליישובים מסודרים, אולם כאשר מדברים על "חוות בודדים", בדרך כלל מתכוונים לאותן חוות אשר הוקמו מתחילת שנות התשעים בישראל, בעיקר לתוכנית "דרך היין".
בתחילת שנות התשעים החל להתגבש הרעיון להקמת ציר של חוות בודדים באזור רמת נגב. בשנת 1991 נערך ניסוי על ידי קבוצת חוקרים אשר ממצאיו הראו כי התנאים האקלימיים השוררים ברמת נגב אידיאלים לגידול גפנים. וכך, קיבלה התוכנית את שמה, "דרך היין", בהתייחסות לדרך הבשמים מימי הנבטים. לפי החזון שגובש במשותף על ידי המועצה האזורית רמת נגב, מינהל מקרקעי ישראל, הסוכנות היהודית ומשרד החקלאות, תוכננו לקום כ-32 נקודות יישוב קטנות מצומת משאבי שדה ועד למצפה-רמון, כאשר מטרת הקמתן של החוות היא פיתוח אתרי תיירות ייחודיים בנגב וכן שמירה על אדמות לאום מפני התיישבות בדואית בלתי חוקית.
בהחלטה מס' 443 של מועצת מקרקעי ישראל בפברואר 1990 הוסדרו מסירת קרקע ליחידים (משפחות) למטרות התיישבות מחוץ ליישובים.
ביום 6.11.2002, התקבלה החלטה בוועדת השרים לפיתוח הנגב והגליל, שלאחר מכן קבלה תוקף של החלטת ממשלה ש:
1. התיישבות יחידים היא אמצעי למימוש מדיניות הממשלה לפיתוח הנגב והגליל ולשמירה על קרקעות המדינה בנגב ובגליל.
2. שרי הממשלה הנוגעים בדבר יביאו למימוש מדיניות זו באמצעות נציגיהם במוסדות התכנון.
3. להטיל על מינהל מקרקעי ישראל להגיש לוועדת השרים לפיתוח הנגב והגליל, תוך 60 יום, תוכנית להתיישבות יחידים בנגב ובגליל."
— החלטת ועדת השרים לפיתוח הנגב והגליל, 6.11.2002
בשנת 2010 אישרה הכנסת את תיקון מס' 4 לחוק הרשות לפיתוח הנגב אשר מאפשר לוועדה הבין-משרדית הממונה על ידי הממשלה להכשיר בדיעבד חוות בודדים שהוקמו ללא אישור מינהל מקרקעי ישראל וקבלת זכויות על הקרקע, וכן מאפשרת לשר להמליץ על הקמת חוות חדשות.
דרקולה (קומיקס)

קברו של דרקולה, פלישה לבריטניה

לאחר הפיכתו לערפד במאה ה-15 ואירועי הספר, דרקולה הוקם לתחייה במאה ה-20 והתעמת עם צייד-הערפדים פרנק דרייק. הוא נתקל בצאצאיתו של אברהם ואן הלסינג, רייצ'ל, ובבנו של ג'ונתן הארקר קווינסי. הוא נאבק בבלייד ובאיש הזאב,
 פגש את בתו לילית ונלחם בשדי הנ'גראי. 
דרקולה נלחם ביריבים רבים במאה ה-20, ביניהם ספיידרמן, חניבעל קינג, דוקטור סטריינג', דוקטור שמש, מפיסטו והאקס-מן. התגלה כי לפני מלחמת העולם הראשונה דרקולה הפך את ג'ון פלאשוורת' לערפד, ובעידן המודרני נחשב למת לאחר קרב נגד האקס-מן. הוא הופיע שוב ונלחם בדוקטור סטריינג', שהשתמש בכישוף מתוך ספר ה"דארקהולד" על מנת להשמיד את דרקולה ושאר הערפדים.
הוא חזר במאה ה-21, והקים בסיס על הירח על מנת לכבוש את בריטניה יחד עם לילית, קפטן פיית וברון בלוד. לאחר שחתם על הסכם אי-תקיפה עם הקאבאל של נורמן אוסבורן באמצעות דוקטור דום, הוא החל במתקפה על גיבורי-העל שבסוכנות MI-13. הוא נראה בעל בוז כלפי מוסלמים, ותכנן להשמידם כשיסיים את כיבוש בריטניה. הוא תקף את ביתה של סוכנת MI-13 פאיזה חוסיין, וחטף את הוריה בנוסף לסוכן נוסף שנשלח להגן עליהם. הוא שיעבד את הגיבורה הבריטית-ערפדית ספיטפייר, אך נמנע מלהיכנס לבריטניה. לבסוף כוח התקיפה הגדול שלו הובס בידי ה-MI-13, והוא נהרג לכאורה בידי פאיזה חוסיין עם חרב האקסקליבר.

קללת המוטאנטים, הפחד עצמו

במהלך כנס פלגי הערפדים בכדור הארץ, מנהיגי פלגי המתבודדים וערפדי אטלנטיס הביעו את חששם מהתרחבות המין האנושי והשתלטותם על טריטוריית הערפדים. מנהיג פלג ערפדי אטלנטיס האשים את מנהיגותו של דרקולה, ובנו הבוגדני קסארוס תמך בדיון. דרקולה אמר כי עולמם של בני-האדם צריך להישאר כמו שהוא, אך קסארוס דחה את דבריו ותקף אותו. הוא הדף את בנו אך הובס בידי כמה וכמה פלגים, ולבסוף נהרג בעריפת ראש בידי קסארוס. קסארוס ציווה להפריד את שרידיו של אביו והשתלט על כל הערפדים, ופקד להביא את בנו הנוסף של דרקולה - יאנוס - על מנת שיוכל להורגו ולהפוך ללורד הערפדים באופן רשמי. יאנוס ניצל בידי אויביו של קסארוס, וקיבל תליון מיוחד המאפשר לו להלך באור השמש לפני שנמלט. 
קסארוס החל במתקפה נגד האנושות, ודרקולה הוקם לתחייה בידי האקס-מן על מנת שיעזור להם. הוא סירב, ועזב. דרקולה חשף את עצמו בפני אוכלוסיית הערפדים, הציע חנינה לתומכיו של קסארוס, וכאשר קסארוס תקף אותו ערף את ראשו והרג אותו. כאשר שקל לתקוף את האקס-מן, הוא אוים בידי סייקלופס. דרקולה החמיא לסייקלופס, החזיר לאקס-מן את ג'ובילי הערפדית ועזב את המקום.
במהלך אירועי "הפחד עצמו", הענק הירוק שהפך לנול שובר העולמות בידי אחד מפטישי "הראויים" של "הנחש" הועף בידי תור למקום אחר. דרקולה קיבל הודעה משליח כי נול התרסק ברומניה, והחל להלחם בכמה ערפדים. הוא גילה בדבר קבוצת "הנסלחים" שנכלאה בצינוקו, ושלח אותם נגד נול על מנת להכין את צבאותיו. לפני שיצאו למתקפה גדולה נגדו, נול שמט את פטישו וחזר להיות ברוס באנר/הענק הירוק.
גזפרום מערכות חלל

היסטוריה

החברה נוסדה בשם גזקום (רוסית: ОАО «Газком») כחברת מניות פתוחה ב־2 בנובמבר 1992. בדצמבר 2008 נרכשה על ידי גזפרום ושמה שונה לשמה נוכחי.

תוצאות כספיות

הכנסות החברה לשנת 2016 - 5.479 מיליון רובל (בשנת 2015 עמדו על 5,029 מיליון רובלים).
שידה

שידה היא רהיט שיש לו  מגירות מקבילות מרובות שמונחות אחת מעל השנייה באופן אופקי.
השימוש בשידות החל להיות נפוץ מאז ימי הביניים המאוחרים באירופה.

השם מושאל מכלי הנזכר בכמה מקומות במשנה ובספרות התנאית 
"שידה תיבה ומגדל"
שידות מסורתיות מיועדות לאחסון בגדים ובמיוחד תחתונים, גרביים ופריטים אחרים אשר לא תלויים בדרך כלל או מאוחסנים בדרך אחרת בתוך ארון. הם ממוקמים בדרך כלל חדר שינה למטרה זו, אבל בעצם יכולים לשמש לאחסון כל דבר. גם אחסון של דברים אישיים בתוך שידה הוא דבר נפוץ.  השידה מיוצרת בעיקר מעץ בדומה לסוגים רבים אחרים של רהיטים, אבל היא יכולה, כמובן,  להיות עשויה מחומרים אחרים. צורת השידה הממוצעת  היא כמלבן ולעיתים קרובות ישנן רגליים קצרות בפינות התחתונות עבור עמידה על הרצפה.
לחלק הפנימי של המגירות ניתן לגשת על ידי משיכתם מהצד הקדמי. השידה ממוקמת בדרך כלל כך שהצד האחורי מול הקיר מכיוון שהגישה לצד האחורי אינה הכרחית. שידות יכולות להיבנות באופן פשוט, אך לעיתים גם נהוג להדר אותן.
עץ מינימקס

משחקים רבים בנויים על העיקרון של סט חוקים קבוע ומוגדר היטב ומשחק לסירוגין. לדוגמה: שחמט ודמקה. בתורת המשחקים, עץ מינימקס הוא עץ (סוג של מבנה נתונים) הפורס את האפשרויות למשחק של שחקן א', את התגובות של שחקן ב' לכל פעולה של שחקן א', את תגובותיו של א' לתגובותיו של ב' וכך הלאה. מעשית מוגבל עומקו של העץ על ידי הזמן וזיכרון המחשב העומדים לרשותנו (לדוגמה, מחשבי שחמט בונים עצים של כ-9 מהלכים קדימה).
העלים בעץ שנוצר הם מצבים סטטיים שנגיע אליהם לאחר רצף של מהלכים (הנתיבים בעץ הם למעשה תרחישים אפשריים). ניתן ציון לכל מצב סטטי שכזה (מצב סטטי בלוח שחמט לדוגמה), שישקף כמה המצב טוב מבחינתנו.
מובן שאם נבחר במהלך (ענף) המוביל לעלה עם הציון הגבוה ביותר, לא מובטח לנו שאכן נגיע לאותו עלה. העלה הטוב ביותר הוא התסריט האופטימלי מבחינתנו, וניתן להניח שיריב לא יוביל אותנו בהמשך הנתיב אלא יסיט אותו לנתיב הטוב ביותר מבחינתו. משפט המינימקס מאפשר לנו לדעת מה המהלך הטוב ביותר שנוכל לעשות, על בסיס המידע הנמצא בעץ.
נסרוק את העץ החל בעלים, דרך הקודקודים (קודקוד הוא צומת פנימי בעץ) שמעליהם עד השורש (מלמטה למעלה) הציון שניתן לכל קודקוד הוא הערך הגבוה ביותר של העלים/הקודקודים שתחתיו, אם אותו קודקוד מסמל מהלך שלי, והערך הנמוך ביותר של העלים/קודקודים שתחתיו אם אותו קודקוד מסמל מהלך של היריב (כי ברור שהוא יבחר באפשרות הטובה ביותר בשבילו - הכי גרועה בשבילי).
כשנגיע לשורש, נבחר בקודקוד שמתחת לשורש עם הציון הטוב ביותר.
בעיה קשה בבניית עץ מינימקס היא הזיכרון הרב שהוא צורך. מספר הקודקודים שיש לפתח עולה בטור הנדסי ככל שנעמיק את החיפוש. קיימת שיטת "גיזום" המבטלת בנייה של ענפים שברור לנו עוד בשלב מוקדם כי הם לא מועילים לחיפוש שלנו. ניתן כך להקטין מספר הצמתים בעץ לשורש המספר שהיה מתקבל ללא הגיזום (בממוצע). שיטה זו נקראת גיזום אלפא-ביתא.
לעץ המינימקס שימושים בפילוסופיה. לעץ תפקיד מרכזי בפילוסופיה של המוסר של ג'ון רולס.
אנדי סמברג

ביוגרפיה

נולד בשם דייוויד אנדרו ג'יי. סמברג (David Andrew J. Samberg) בברקלי, קליפורניה שבארצות הברית, למשפחה יהודית בעיקרה. הוריו הם מרגי (לבית מארו), מורה בבית ספר יסודי וג'ו סמברג. בגיל 5 ביקש מהוריו לשנות את שמו ל"אנדי". ב-2019 גילה אף יותר אודות עצמו בתוכנית "Finding Your Roots", על כך שאביו נולד למשפחה יהודית-אשכנזית, בעוד אימו גדלה אצל שני הורים יהודיים שאימצו אותה. יחד עם זאת, גילה שסבו הביולוגי (מצד אימו שגדלה במשפחה מאמצת) היה מהגר קתולי-איטלקי, וסבתו הביולוגית מצד אימו הייתה פליטה יהודייה מגרמניה, ושניהם הכירו בסן פרנסיסקו. בנוסף, סבו שאימץ את אמו, אלפרד ג'יי מארו, היה מנכ"ל הקונגרס היהודי האמריקני.  
בבית הספר היסודי למד עם צ'לסי פרטי (לימים, עמיתתו לסדרה "ברוקלין תשע-תשע"). בשנת 1996 סיים סמברג את לימודיו בתיכון ברקלי והחל ללמוד באוניברסיטת קליפורניה בסנטה קרוז. לאחר שנתיים עבר לבית הספר לאמנויות ע"ש טיש של אוניברסיטת ניו יורק שם למד קולנוע. 
מאז 2013 הוא נשוי לזמרת והמוזיקאית, ג'ואנה ניוסם, וב-2017 נולדה להם בת.

The Lonely Island

בין השנים 1990-2004 הקים ועיצב יחד עם חברי הילדות שלו, ג'ורמה טאקונה ועקיבא שפר את הלהקה הקומית-מוזיקלית "The Lonely Island" שתחילה בהעלאת מערכונים ליוטיוב ולאחר שצברה צפיות והצלחה הופיעה והפיקה מספר מערכונים עבור סאטרדיי נייט לייב.
ירושלים ימינה ת"א שמאלה

ירושלים ימינה ת"א שמאלה היא מיני סדרה תיעודית משנת 2004, ששודרה ב-yes הטלוויזיה בלוויין. הסדרה, בבימויו של אלון שרביט, מגוללת את סיפורן של דמויות במסע בין ירושלים לתל אביב - בין יציאה בשאלה וחזרה בתשובה ובין קודש לחול.
שפות דראווידיות

שפות דראווידיות היא משפחה של שפות המדוברות בעיקר בדרום הודו, אך גם בחלקים מסוימים במרכז הודו ובחלקים של סרי לנקה, בנגלדש, נפאל, פקיסטן ובפי המהגרים במלזיה וסינגפור. במשפחה זו נכללות כ 73 שפות, ארבע מהן - טלוגו, טאמילית, מלאיאלאם וקאנדה - מדוברות בפי כ-90% מדוברי השפות הדראווידיות. שפות אלה הן שפות כתובות מזה אלפי שנים והן שפות רשמיות במדינות ההודיות אנדרה פרדש (טלוגו), טאמיל נאדו (טאמילית), קרלה (מלאיאלאם) וקרנאטקה (קאנדה). מספר הדוברים הכולל של שפות דראווידיות מוערך בלמעלה מ-215 מיליון.

מוצא וקשר למשפחות לשוניות אחרות

רוב החוקרים מסכימים על כך שהשפות הדראווידיות חדרו לתת-היבשת ההודית לפני השפות האחרות המדוברות באזור זה כיום. השפות ההודו-אירופיות הנפוצות בחלק הצפוני של הודו חדרו לאזור יחסית מאוחר - כנראה במאה השנייה לפני הספירה. אין שום קשר מוכח גנטי בין שפות אלה לדראווידיות. כמו כן לא הוכח קשר בין משפחת הדראווידיות למשפחות לשוניות אחרות בעולם, אך ישנה השערה לגבי השתייכותה למשפחה הנוסטרטית ההיפותטית, שנכללות בה גם שפות הודו אירופיות, שפות אפרו-אסיאתיות, שפות כרתווליות (גאורגיות), שפות אוראליות ושפות אלטאיות. תאוריה זו שנויה במחלוקת. ההשערה לגבי הקשר בין השפות הדראווידיות לשפות האוראליות נראית כמשכנעת ביותר מכל ההשערות האחרות.
השפות הדראווידיות המדוברות כיום עברו התאמה ואימוץ מילים מסנסקריט ומשפות אחרות.
לויד פירס

ביוגרפיה

פירס נולד וגדל בעיר סן חוזה שבקליפורניה, ובשנת 1994 החל ללמוד באוניברסיטת סנטה קלרה המקומית. בארבע שנותיו באוניברסיטה שיחק בקבוצת הכדורסל שלה, בה שיתף פעולה עם שחקן היכל התהילה לעתיד סטיב נאש. בין השנים 1998–2002 שיחק כדורסל מקצועי במקסיקו, באוסטרליה, בגרמניה ובטורקיה.
בשנת 2002 פרש ממשחק פעיל והחל את קריירת האימון שלו כעוזר מאמן קבוצת הכדורסל של אוניברסיטת סנטה קלרה.
לקראת עונת 2007/2008 צורף לצוות האימון של קבוצת קליבלנד קאבלירס, כאחד מעוזריו של המאמן מייק בראון, ובשלוש עונותיו בקבוצה רשמו הקאבלירס מאזן כולל של 172 ניצחונות ו-74 הפסדים (69.9%) אך לא הצליחו להעפיל לגמר ה-NBA. בעונת 2010/2011 שימש כעוזרו של קית' סמארט בגולדן סטייט ווריורס, אשר סיימה את העונה עם מאזן ניצחונות שלילי 36–46. בשתי העונות הבאות היה עוזר מאמן בממפיס גריזליס, תחת ליונל הולינס, והיה שותף להעפלתה הראשונה אי פעם לשלב גמר המערב בעונת 2012/2013.
בשנת 2013 מונה לעוזרו של ברט בראון, המאמן הנכנס של פילדלפיה 76', בעת שהקבוצה נכנסה לתקופה של בנייה מחדש. לאחר 4 עונות בתחתית הליגה, הציגה פילדלפיה שיפור ניכר בעונת 2017/2018 כאשר ניצחה 52 משחקים והעפילה לשלב חצי גמר המזרח.
ב-11 במאי 2018, יום הולדתו ה-42, מונה למאמנה הראשי של קבוצת אטלנטה הוקס.
התחשמלות

התחשמלות (או מכת חשמל), מצב בו זרם חשמלי חיצוני זורם דרך גוף בעל חיים או אדם. ההשפעות על גוף האדם תלויות במגוון גורמים ונעות בין עקצוצים קלים בזרמים חלשים ועד כוויות, נזק למערכת העצבים, פגיעה במערכת הנשימה, הפרעה לפעילות הלב ומוות.
רוב מקרי ההתחשמלות מתרחשים כתוצאה ממגע מקרי עם רשת החשמל, דרך מכשירים פגומים או חוטים חשופים. סיבות נוספות, אם כי נפוצות פחות, הן טיפול רפואי בשוק חשמלי, פגיעות ברק, ענישה על כיסא חשמלי ובעלי חיים ימיים המייצרים זרמים חשמליים להגנה.

השפעות על גוף האדם

זרם חשמלי זורם תמיד מפוטנציאל גבוה לפוטנציאל נמוך. כאשר אדם בא במגע עם אזור בעל פוטנציאל גבוה (כדוגמת כבל חשמלי חשוף) ועם אזור אחר בעל פוטנציאל נמוך (כדוגמת, הרצפה בבית) יזרום זרם דרך גופו. האיברים הבאים במגע עם נקודות הפוטנציאל הגבוה והנמוך נקראים אזורי הכניסה והיציאה של הזרם והזרם החשמלי יזרום במסלול כלשהו בין שניהם. הנזקים הפיזיולוגיים יהיו באיברים ובאזורים הסמוכים למסלול הזרימה.
ההשפעה הבולטת ביותר היא כיווץ שרירים הנמצאים במסלול הזרם. אחת הסכנות במקרים בהם אזור הכניסה נמצא על כף היד או אחת האצבעות הוא נעילת השרירים באזור וכתוצאה מכך קושי רב בניתוק המגע. מסלול זרימה העובר סמוך ללב יכול לגרום להפרעה בתפקודו התקין. זרם חילופין של כ-60 מיליאמפר או זרם ישר בעוצמה של כ-300 עד 500 מיליאמפר יכולים להביא לפרפור חדרים. אם המסלול זורם ישירות דרך הלב, לדוגמה כאשר מותקן קוצב לב, די במיליאמפרים בודדים לגרום הפרעה. בזרמים גבוהים עוד יותר יכול הזרם לגרום לכיווץ מלא של שרירי הלב ולעצירתו. זרם חשמלי העובר סמוך לריאות יכול לגרום לקשיים בנשימה, כתוצאה מהפרעה למנגנוני השליטה על השרירים או אף על ידי השפעה ישירה על שרירי הריאות.
רקמת אדם מתחממת בעת מעבר זרם, ככל מוליך אחר. התחממות זו יכולה לגרום לכוויות. הכוויות יכולות להיות חיצוניות, באזור הכניסה והיציאה של הזרם, או פנימיות, ברקמות סביב מסלול הזרם. ייתכנו גם השפעות נוירולוגיות, כגון איבוד הכרה, אם מסלול הזרם עובר דרך הראש.
מכת חשמל במתח גבוה מאוד כמו ברק או חשיפה לקו מתח גבוה תגרום לרוב לדום לב.
קיימים סימנים מגוונים ולפעמים בלתי מובנים אצל אנשים שנפגעו בחשמל. הרשימה כוללת סימנים נוירולוגיים כמו מיחושים וכאבי ראש. קיימים סימנים נפשיים בעיקר של עוררות יתר שחופפים תסמיני הפרעת דחק פוסט-טראומטית. קיימים גם סימנים של פגיעה קוגניטיבית לפעמים קשה. חלק מהסימנים הללו אינם משתפרים ואף מחמירים במשך הזמן. אינפורמציה זו חשובה למוסדות בריאות ולביטוח הלאומי כדי לאמוד נכון נכות מגוונת ולפעמים מבלבלת עקב פגיעת חשמל.

שימושים מכוונים

למכות חשמל ישנם מספר שימושים ברפואה. המפורסם בהם הוא הדפיברילטור, מכשיר המחזיר קצב לב לפעולה סדירה על ידי מתן שוק חשמלי ללב. שימוש נוסף הוא טיפול נזעי חשמל במספר אבחנות של מחלות נפש. בטיפול זה המטופל מורדם וזרם חשמלי מועבר דרך ראשו. כמו כן, גירוי מקומי של עצבים על ידי זרמים חשמליים חלשים מהווים טיפול נגד כאבים.
מכות חשמל באזורי המוח משמשות במדינות מסוימות (לא בישראל) כדי לגרום לחיות לאבד את הכרתן לפני השחיטה, ושימוש במלכודות חרקים כדי למנוע מטרד.
שימושים נוספים הם עינויים, לצורכי חקירות או ענישה, הוצאה להורג על ידי כיסא חשמלי או הגנה עצמית על ידי שימוש בשוקר חשמלי ושימוש באקדח הלם בידי שוטרים כדי למנוע הפרעות סדר או לתפוס חשודים.
טופוגרפיה של הטרור

היסטוריה

המבנה נהרס בהפצצות בעלות הברית בראשית 1945 ושרידי המבנה נהרסו זמן קצר לאחר המלחמה. במקום בו היה ממוקם המבנה, עבר הגבול בין החלק האמריקאי לחלק הסובייטי, ולימים הגבול בין ברלין המזרחית וברלין המערבית - בשל כך עברה במקום חומת ברלין ששרידיה עדיין ניצבים באתר.
בשנת 1987 נערכו חפירות ראשונות באתר, כחלק מחגיגות ה-750 להקמת העיר ברלין, והתגלו המרתפים של הבניין בהם הוחזקו, עונו והוצאו להורג אסירים פוליטיים על ידי הגסטפו וה-SS. החפירות בוצעו בשיתוף פעולה בין היסטוריונים וחוקרים ממזרח וממערב גרמניה, ובעקבות החפירות הוצגה תערוכה אודותיהן ואודות פעילות הארגונים הן בגרמניה המערבית והן בגרמניה המזרחית בשנת 1989.
בשנת 1992, שנתיים לאחר איחוד גרמניה, הוקמה קרן לתחזוקת האתר, ובשנה שלאחר מכן יזמה הקרן תחרות להקמת מוזיאון של קבע במקום. תוכניתו של האדריכל פטר זומתור זכתה בתחרות, אולם בשל בעיות מימון הופסקה הקמת המבנה לאחר הקמת שלדו. שלד הבטון של המבנה נהרס בשנת 2004, ותוכנית חדשה הוצעה בשנת 2007.
המוזיאון מתעד את פעולותיהם של הגסטפו ואת ה-SS, וכן מתאר את משפטי נירנברג. המבקרים באתר יכולים בין היתר לשמוע הקלטות מהמשפטים.
בשנים 2008 ו-2009 נבנה במתחם המוזאון הפתוח בנין חדש שהחליף את המיצג הפתוח במיצג סגור. המוזיאון החדש נפתח ב-2010 ובו צילומים והסברים על שלטון הטרור בגרמניה בשנים 1933–1945. הכניסה למוזיאון חפשית.
חיל עזר בצבא הרומי

חיל עזר (בלטינית: Auxilia - אַאוּקְסִילִיָה, אוקסיליה) היה שמן של יחידות צבא ששירתו ברומא העתיקה לצידו של הצבא הרומי.

היסטוריה

חילות העזר היו יחידות צבא שסופקו על ידי בעלות בריתה של רומא, בניגוד ללגיונות שדרשו אזרחות רומאית כדי לשרת בהם, בחילות העזר הורשו לשרת אנשים ללא אזרחות. כל בעלי בריתה של רומא באיטליה חויבו להעמיד צבא שילחם לצד הלגיונות הרומאיים, מנהג זה פסק אחרי מלחמת בעלות הברית כאשר כל האיטלקים קיבלו אזרחות רומאית והחלו לשרת בלגיונות.
מתקופת הרפובליקה התיכונה רומא החלה לגייס חילות עזר מעמים מקומיים שאותם היא פגשה בזירות הקרב במלחמותיה מחוץ לאיטליה, בדרך כלל חילות העזר כללו חיילים שהתמחו בתחומים שבהם הצבא הרומי היה חלש כגון חילות פרשים וחיל רגלים קל. היחידות הללו נטו להיות מאורגנות תחת מנהיגות מקומית ובמקרים רבים שימשו כצבא הפרטי של מפקדם.
במסגרת ארגונו של הצבא תחת שלטונו של הקיסר אוגוסטוס גם מעמדם של חילות העזר השתנה. מעתה הם הפכו לכוח יותר מאורגן ורשמי, החיילים התגייסו לשירות של 25 שנה שבסופו הם זכו באזרחות רומאית, במהלך שירותם החיילים ספגו את התרבות הרומאית ועם שחרורם וחזרתם הביתה הפכו לגורם שהגביר את תהליך הרומאניזציה של האוכלוסייה המקומית וכך הביאו להטמעתה באימפריה.
כל חיל עזר היה מאורגן בצורה של קוהורטה כאשר היו שלושה סוגים של חילות עזר: חיל רגלים, חיל פרשים ויחידות מעורבות שכללו גם חיל הרגלים וגם פרשים, השירות כפרש נחשב ליוקרתי ביותר. הקוהורטה הייתה בגודל של קוויגנרי (כ-480 חיילים) שחולק לשש קנטוריות או בגודל מיליארי (כ-80 חיילים) שחולקו לשמונה קנטוריות. קוהורטת פרשים קוויגנרי מנתה 512 חיילים שחולקו ל-16 תת-יחידות, ומיליארי מנתה 768 חיילים שחולקו ל-32 תת-יחידות. הקוהורטה המעורבת כללה מספר חיילים כמו קוהורטת חיל הרגלים בתוספת 120 או 240 פרשים בהתאם לגודלה. מפקדי חילות העזר היו קצינים רומאים, מפקד הקוהורטה היה בן למעמד הפרשים וחלק מן הקנטוריונים שירתו בעבר עם הלגיונות. 
חילות העזר היו מוצבים תחילה בפרובינקיות מהם גויסו וסדר הגודל שלהם היה שווה לזה של הלגיונות המוצבים בפרובינקיה אולם הקיסר אספסיאנוס הגיע להחלטה שחילות העזר ישלחו לשירות מחוץ למולדתם כדי למנוע מצב שהם ימרדו כשם שקרה במהלך המרד הבטוואני. כתוצאה מכך חילות העזר איבדו את המאפיינים האתניים שלהם.